Die begrip “stywesiekte” in Afrikaans word gebruik om siektes by beeste te beskryf wat verskeie oorsake het. “Stywesiekte” word veral gebruik vir ’n sin- droom wat deur ’n fosfaattekort veroorsaak word, drie-dae-stywesiekte (wat deur ’n virus veroorsaak word) en ’n toestand wat deur ’n plant, Crotolaria burkeana, veroorsaak word.
Die plant veroorsaak ’n ontsteking van die binneste gedeeltes van die hoef. Dit gaan gepaard met pyn wat veroorsaak dat die bees, perd of donkie styf, versigtig en ongemaklik loop. Die diere lê meestal, is onwillig om te loop, en drukking op die hoewe, byvoorbeeld met die hand, veroorsaak pyn.
Gewoonlik is die pote warm. Die diere vermaer vinnig. By melkkoeie verminder die melkproduksie ook aansienlik. Ná ’n paar dae lyk dit of beterskap intree, maar ná ’n paar weke begin die hoewe lank uitgroei en vorentoe omkrul. Dit bemoeilik die loopvermoë van die dier verder.
Geen doeltreffende geneesmiddel is bekend nie, maar die volgende kan gedoen word sodra dit lyk of die dier siek word: Gee ’n groot dosis van ’n purgeermiddel sodat die dier goed lakseer.
Laat die dier ’n paar uur elke dag in koue water staan — net die hoewe hoef onder die water te wees. Die lang uitgegroeide hoewe moet geknip word sonder om die lewende weefsel te beseer.